
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth.







Rhagarweiniad

Trafodaf yn yr aseiniad hwn Cynllun Datblygu Ysgol gan ffocysu ar un flaenoriaeth gan adfyfyrio a gwerthuso yn feirniadol ar yr elfen yna. Ni fyddaf yn enwi yr ysgol neu sôn am unrhyw wybodaeth benodol yn ôl canllawiau BERA (2018) a byddaf yn cyfeirio at yr ysgol fel Ysgol A trwy gydol yr aseiniad. 

Mae Ysgol A wedi’i leoli yn Ne Cymru ac mae 582 disgybl o dri i unarddeg mlwydd oed yn mynychu yr ysgol gan gynnwys 115 disgybl meithrin (Estyn, 2017). Iaith yr ysgol mewn gwaith ac yn gymdeithasol yw Cymraeg ond gyda chanran isel o ddisgyblion yn byw mewn cartref Cymraeg (ibid). Yn yr ysgol mae 7% o ddisgyblion yn hawlio prydau bwyd am ddim ac mae gan 13% anghenion dysgu ychwanegol, mae’r ddau ystadegyn yma yn is na’r cyfartaledd cenedlaethol. Mae gan yr ysgol y gyllideb isaf yn y sir gyda £2,703 fesul disgybl (ibid.). 

Trafodaf sut mae’r ysgol yn blaenoriaethu bod yn Ysgol sy’n Sefydliad sy’n Dysgu (YSD) gan gyffwrdd ychydig ar un flaenoriaeth arall yr ysgol sef Datblygiad Proffesiynol. Dewisaf y flaenoriaeth YSD gan eu bod yn elfen hollbwysig o’r Cwricwlwm I Gymru (CIG) oherwydd gall YSD addasu yn gyflym i’r amgylcheddau a symud gyda’r cwricwlwm (OECD, 2018).

Adolygiad Llenyddiaeth

Mae cynllun datblygu ysgol yn ddogfen orfodol i bob ysgol ac o’r 1af o Fedi 2015 roedd yn ofynnol i gael cynllun tair blynedd ar waith (Llywodraeth Cymru, 2016). Mae’n ddogfen weithredol sydd yn cynnwys blaenoriaethau i’r ysgol gweithredu ar gyda rhoi y profiad dysgu a chefnogaeth gorau posib i bob disgybl fel targed (Llywodraeth Cymru, 2021). Mae CDY yn cael eu creu yn wahanol mewn pob ysgol, naill ai y pennaeth yn unig sydd yn gyfrifol neu grŵp o staff. Yn Ysgol A y pennaeth a’r tîm rheoli sydd yn gyfrifol gydag un aelod o staff o’r tîm rheoli yn gyfrifol am un flaenoriaeth. Bydd y grŵp yma yn cwrdd ar ddiwedd y tymor i hunanwerthuso y CDY a phenderfynu ar flaenoriaethau newydd neu barhau am flwyddyn arall (Pennaeth Ysgol A, 2023).  

Hunanwerthuso yw un o’r elfennau mwyaf pwysig gyda’r CDY (Llywodraeth Cymru, 2021), dywed Llywodraeth Cymru (2014) bod adroddiad gan Estyn yn 2013 wedi pwysleisio bod angen gwella hunanwerthuso mewn dros chwarter o ysgolion Cymru. Yn ôl Llywodraeth Cymru (2021) mae hunanwerthuso y CDY yn effeithiol pan mae’n cael eu trafod yn dorfol gyda staff yr ysgol a hefyd awdurdodau allanol. Roedd hyn hefyd yn glir yn ystod sgwrs gyda Phennaeth Ysgol A (2023), mae’r tîm rheoli yn cwrdd gyda’r staff yn dymhorol ond hefyd yn cwrdd â llywodraethwyr yr ysgol bob blwyddyn i drafod cynnwys y CDY.

Fel y dywedais uchod mae ysgolion yn gwerthuso y CDY yn flynyddol gan barhau gyda rhai am flwyddyn arall neu yn penderfynu ar rhai newydd. Mae hyn i gyd yn cael eu gwneud i barhau i wella’r addysgu a’r gwaith cefnogi yn ein hysgolion i gyd-fynd gyda’r cwricwlwm newydd (Llywodraeth Cymru, 2021), a gwelir hyn yn ddamcaniaeth Dewey. Dywed Dewey bod gwelliant parhaus yn angenrheidiol mewn addysg ac mae rhaid addasu i’n hamgylchedd (Simoni et al, 2020). Mae’r syniad o addasu i’r amgylchedd yn un o wreiddiau y CIG gyda dysgwyr ac addysgwyr yn addasu yn gyson i’r angen (Estyn, 2023). 

Y flaenoriaeth o CDY ysgol A byddai’n ffocysu ar yw datblygu yr ysgol i fod yn Ysgol fel Sefydliad sy’n Dysgu (YSD), wrth drafod y flaenoriaeth hon byddai hefyd yn sôn ychydig am ddatblygiad proffesiynol, sydd yn un o flaenoriaethau arall yn y CDY, gan fod y ddwy flaenoriaeth yn plethu llawer.

Roedd Llywodraeth Cymru wedi lansio y dull YSD yn 2017 i baratoi ysgolion am ddechrau y CIG yn 2022 (Llywodraeth Cymru, 2018). Mae datblygiad ysgolion fel YSD nawr yn un o’r prif ffyrdd o weithredu y CIG gan fod YSD yn amgylchedd sydd yn gallu newid ac addasu yn gyson (OECD, 2018). Mae Cymru wedi datblygu y dull hwn a’r CIG oherwydd canlyniadau PISA yn 2009 lle nad oedd perfformiad  disgyblion yng Nghymru i’r un safon a gwledydd eraill yn y Deyrnas Unedig (Lūsēna-Ezera et al, 2023). 

Er mwyn datblygu ysgol fel YSD mae gan Lywodraeth Cymru model sydd â saith dimensiwn sydd yn dangos y prosesau i fod yn YSD (Llywodraeth Cymru, 2018) ac mae’r model (isod) hyn wedi seilio ar fodel gan Kools a Stoll (Kools et al, 2019 & Tan, 2020). Mae’r model yn trafod y cydweithio ac ymdrech rhwng pob aelod o staff mewn ysgol, rhieni a chydweithwyr allanol a dim ond pan mae pob rhan wedi’i wneud bydd ysgol yn YSD (OECD, 2018).

Model Ysgolion fel Sefydliadau sy’n Dysgu (Llywodraeth Cymru, 2018)

Yn ychwanegol i berfformiad yn brofion PISA mae’r angen am GIG a YSD hefyd yn dod o fyd sydd yn newid yn gyflym ac yn gyson oherwydd nad oedd y ffordd o addysgu hen yn cwrdd ag anghenion y ganrif newydd (Lūsēna-Ezera et al, 2023). Mae’r angen am newid a chwricwlwm newydd wedi golygu bod angen i bob aelod o staff ysgol datblygu sgiliau newydd sy’n cwrdd ag anghenion newydd addysg (OECD, 2018). 

Mae’r CIG yn ffocysu ar ddatblygu dysgwyr i fod yn unigolion creadigol sydd yn hyderus yn gwneud penderfyniadau a datrys problemau gan ddefnyddio proses dysgu lle mae gan y dysgwyr mwy o ddylanwad ar eu dysgu (Lūsēna-Ezera et al, 2023). Mae hyn i gyd, YSD a’r CIG, i baratoi dysgwyr heddiw am y dyfodol lle bydd angen y sgiliau ychwanegol i weithio mewn byd sydd yn newid yn barhaol (ibid.).

Mae ymchwil yn dangos bod YSD yn cael effaith bositif ar y dysgwyr, mae’n dangos bod ysgolion yn gallu cadw i fyny gyda’r newidiadau yn gyflymach fel YSD ac mae datblygiad staff yn gwella perfformiad dysgwyr (OECD, 2018). 



Datblygu Pwynt Gweithredu 

Soniais uchod bod y tîm rheoli yn cwrdd yn rheolaidd i drafod y CDY ac yn cwrdd â’r llywodraethwyr ar ddiwedd y flwyddyn ysgol ond mae’r ysgol yn monitro ac yn hunanwerthuso yn gyson. O fewn y flaenoriaeth YSD mae yna 4 is-flaenoriaeth sydd â meini prawf a gweithredoedd gwahanol ond i gyd yn arwain at y brif flaenoriaeth. 

Un ffordd mae’r tîm rheoli yn gwneud hyn yw danfon holiaduron staff allan yn dymhorol i gael adborth ac i ddadansoddi y data yma. Mae holiaduron yn strategaeth mae’r pennaeth yn defnyddio yn aml oherwydd mae’n ffordd iddo gael syniad o sut mae’r athrawon ar lawr y dosbarth yn teimlo am weithredu y cynllun a dealltwriaeth y staff o beth sydd yn ofynnol. Caiff holiaduron eu defnyddio yn aml mewn nifer o astudiaethau, mae’n strategaeth gyflym sydd yn rhoi llu o wybodaeth a data (OECD, 2018).

Er dim ond y tîm rheoli sydd yn arwain datblygu y cynllun datblygu, mae’r staff cyfan yn cael cyfle i fod yn rhan o’r broses. Mae gan Ysgol A sianel ar ‘TEAMs’ sydd yn cynnwys yr holl ddogfennau a gwybodaeth am YSD iddyn nhw gael cyfeirio at os mae angen ac mae’r staff yn rheolaidd yn cymryd rhan mewn tasgau casglu gwybodaeth i weld sut mae’r broses yn y dosbarth yn gweithio. 

O gynllun datblygu Ysgol A gallai gweld eu bod yn flaenoriaeth i rannu bob elfen gyda staff, maent yn cael cyfarfodydd yn gyson ac mae’r dogfennau i gyd yn cael eu rhannu yn syth ar ‘TEAMs’. Mae hyn yn cael eu pwysleisio yn y meini prawf a’r adran hunanwerthuso yn y cynllun datblygu, mae’n sôn bob tro bod pob aelod o staff yn hyderus ac yn cyfrannu at y broses. Mae hyn yn wahanol i’r gorffennol, dim ond y pennaeth a thîm rheoli oedd yn arwain a datblygu y cynllun gwella gyda staff yn ymwybodol o beth oedd y blaenoriaethau er nawr mae’n ddisgwyliedig bod staff yn cael mewnbwn er mwyn datblygu eu dysgu proffesiynol (Estyn, 2020).

Mae hyn i gyd hefyd yn wir am weddill y cynllun datblygu a’r blaenoriaethau eraill. Mae holiaduron yn cael eu casglu wrth ddisgyblion, staff a rhieni i gael adborth ar lafar Cymraeg a mathemateg yr ysgol. Mae nifer o deithiau dysgu hefyd yn digwydd yn yr ysgol. Mae'r rhain yn cael eu gwneud gan y tîm rheoli neu gan aelodau o staff addysgu. Mae’r tîm rheoli yn arsylwi dosbarthiadau a gwersi i arsylwi sut mae’r staff yn defnyddio y strategaethau sydd yn y cynllun datblygu. 
Mae staff addysgu yn arsylwi gwersi eu cydweithwyr er mwyn datblygu strategaethau a sgiliau newydd i ddefnyddio yn eu gwersi nhw, gyda’r CIG mae’r angen yn cynyddu i staff datblygu sgiliau newydd er mwyn cefnogi y dysgwyr (OECD, 2018) ac annog staff i dreialu strategaethau newydd (Estyn, 2020). Gwelir bod hyn yn strategaeth sydd yn cael eu defnyddio llawer, yn ysgol sydd yn dangos arfer da mae’r staff yn rhannu arferion da maent wedi treialu mewn cyfarfodydd a sesiynau sydd â rhannu syniadau fel pwynt ffocws (Estyn, 2020).

Yn ystod fy amser yn yr ysgol gwelais nifer o agweddau y cynllun ar waith a sut roedd y staff yn gweithio ar yr adborth. Ar gyfer y blaenoriaethau i wella llafar Cymraeg y disgyblion roedd nifer o gyfleoedd i ennill gwobr am siarad Cymraeg megis Cymro/Cymraes yr wythnos ond hefyd pwyntiau yn y dosbarth lle'r oedd yr athrawon yn dewis y wobr. Er mae gwobrau yn annog gwaith mae Cowley (2014, tud 83) yn datgan bod rhaid sicrhau bod dysgwyr yn haeddu'r wobr neu bydd gorddefnydd yn lleihau'r angen. 

Un flaenoriaeth arall oedd datblygu sgiliau mathemateg ac roedd yr ysgol yn defnyddio CLIC, bob dydd Gwener roedd y disgyblion yn gwneud prawf cyflym mathemateg ac yn rhoi sgoriau ar daenlen. Roedd hyn yn ffordd i’r tîm rheoli monitro sgoriau bob dosbarth ac roedd y disgyblion yn mwynhau hyn oherwydd roedd yn sialens iddyn nhw wella sgôr nhw yn wythnosol.

Gwelais hefyd sut roedd y flaenoriaeth YSD yn cael eu datblygu. Un o is-flaenoriaethau yw sefydlu diwylliant o ymholi ac arloesi, roedd y cynllun datblygu yn rhoi y gallu i staff i ddatblygu strategaethau eu hun gan roi'r rhain ar waith ar lawr eu dosbarth a rhannu y canlyniadau. Roedd staff yn rhannu beth roedden nhw wedi bod yn treialu ar fformat prosiect ymchwil, roedd hyn yn ffordd i staff rhannu'r holl wybodaeth ond hefyd i gael cyfle i ymchwilio. Mae cynnwys y dysgwyr yn yr ymchwil hefyd yn holl bwysig, mewn adroddiad am arfer da gan Estyn (2016) mae’n trafod sut roedd yr athrawon a dysgwyr wedi cydweithio i greu waliau dysgu. Dywed yr adroddiad bod hwn wedi gwella a datblygu sgiliau llythrennedd a rhifedd y dysgwyr ac roedd y dysgwyr gyda mwy o ddiddordeb i greu rhai newydd ac i gymryd cyfrifoldeb dros ddysgu eu hun (ibid.).






Adfyfyrio a gwerthuso

Mae gan Ysgol A cynllun datblygu sy’n canolbwyntio ar addysgu a dysgu y dysgwyr.

Mae’r tîm rheoli yn monitro yn barhaol gan gynnal teithiau dysgu eu hun i ymweld â dosbarthiadau i weld y cynllun ar waith ar lawr y dosbarth. Mae’r tîm rheoli hefyd yn gwerthuso yn aml yn y flwyddyn fel grŵp ond hefyd gyda staff a llywodraethwyr yr ysgol yn dymhorol, fel gwelir yn ysgolion eraill (Estyn, 2020). Dyma un elfen lle credaf fod yr ysgol yn llwyddo, mae’r staff yn ymwybodol o bob rhan o’r cynllun gan fod cyfarfodydd yn aml ac mae popeth yn cael eu rhannu ar ‘TEAMs’ yr ysgol.

Er hyn credaf gall yr ysgol ychwanegu rhai elfennau i’r cynllun datblygu i wneud yn fwy cydweithredol ac i fod yn fwy o waith ysgol gyfan ac nid yn bennaf y staff.

Mae adroddiad gan Estyn (2020) yn trafod sut mae un ysgol yng Nghymru yn dangos arfer da yn eu cynllun datblygu. Mae’r tîm rheoli'r ysgol, fel gydag Ysgol A, yn gyfrifol am bob blaenoriaeth ond mae staff yr ysgol i gyd yn cael cyfle i ymuno a thimau llai i ddatblygu y flaenoriaeth. Mae’r staff yn cael eu trefnu yn ôl arbenigedd a phrofiad a, gyda’r aelod o’r tîm rheoli, yn datblygu a gwerthuso'r agwedd benodol.

Credaf mai hyn yn strategaeth gall Ysgol A gweithredu gan fod staff ar hyn o bryd yn gweithio yn unigol ar brosiectau unigol ar ben llwyth gwaith cyffredinol ac felly bydd hyn yn ffordd o rannu gwaith. Dywed hefyd yn yr adroddiad (Estyn, 2020) am sut mae cyfarfodydd staff yn amser i athrawon i ofyn cwestiynau ond hefyd i herio yn broffesiynol. Mae hyn yn strategaeth gall hefyd cael eu datblygu yn Ysgol A, y tîm rheoli sydd yn penderfynu'r meini prawf a’r ffordd ymlaen ond credaf dylai holl staff yr ysgol cael cyfle i rannu barn. Mae hyn yn cael eu hatgyfnerthu yn adroddiad gan OECD (2018) sydd yn datgan bod ymchwil yn dangos bod angen cydweithio rhwng pob aelod o staff i gael effaith ar berfformiadau y dysgwyr. 

Mae cydweithio yn amlwg yn elfen bwysig ar draws y CIG a YSD oherwydd yn y model YSD (Llywodraeth Cymru, 2018), sydd i weld uchod, mae hybu dysgu tîm a chydweithio yn un dimensiwn sydd i fod yn YSD ac felly gellir dweud bod hyn yn elfen dylai Ysgol A gweithredu ar i ddatblygu ymhellach fel YSD.

Un elfen arall credaf gall Ysgol A integreiddio yw cynnwys y dysgwyr. Ar hyn o bryd dim ond y staff sydd yn ymchwilio a rhannu syniadau ar gyfer y blaenoriaethau a’r cynllun datblygu ysgol ac felly dim ond safbwynt yr addysgwyr sydd yn cael eu hystyried. Credaf bydd yr ysgol, staff a dysgwyr yn elwa trwy gynnal sesiynau trafod gan rannu'r wybodaeth yn wersi oherwydd mae lles a chynnydd dysgwyr yn elfen bwysig o’r cynllun datblygu ac felly dylai nhw hefyd cael mwy o fewnbwn. 

Gellir hefyd dadlau bod cynnwys y dysgwyr yn y trafodaethau yma yn cysylltu gyda 4 diben y cwricwlwm. Rydym yn gwybod bod popeth yn ysgol nawr yn cael eu gwneud i fynd a’r 4 diben (Llywodraeth Cymru, 2015) ac felly bydd cynnwys y dysgwyr yn cysylltu gyda phob diben.

Casgliad

Yn ystod yr ymchwil gwelaf nifer o adroddiadau a safbwyntiau am y cynllun datblygu ysgol a hefyd YSD. Mae’r CIG wedi cael ei ddatblygu er mwyn paratoi ein dysgwyr am ei ddyfodol ac oherwydd ysgolion unigol sydd yn cynllunio cwricwlwm eu hun mae yna bwysau newydd ar addysgwyr. 

Mae’r cynllun datblygu yn adnodd i bawb sydd yn rhan o’r ysgol, mae’n ffordd i weld sut i ddatblygu'r ysgol ac yna i hunanwerthuso ar hyn. Dywed uchod bod hunanwerthuso yn elfen i bob ysgol gwella (Llywodraeth Cymru, 2014) a gwelaf fy hun bod hyn nawr yn bwysig i ysgolion (Pennaeth Ysgol A, 2023).

Mae pob ysgol yn blaenoriaethu llythrennedd a rhifedd y dysgwyr ond yn y cynllun datblygu trafodaf o Ysgol A mae’n amlwg bod yr ysgol hefyd yn blaenoriaethu eu staff. Mae datblygiad proffesiynol staff ond hefyd i fod yn YSD yn flaenoriaethau eu hun ac felly mae hyn yn sicrhau bod cynnydd yn digwydd i bawb yn yr ysgol, bydd datblygiad staff yn arwain at gynnydd disgyblion hefyd (OECD, 2018). 

I gloi felly, mae’n amlwg bod cynllun datblygu ysgol nawr yn ddogfen bwysig yn bob ysgol, mae ysgolion yn hunanwerthuso yn aml ac yn gweithredu’n weithredol ar rain. Mae yna hefyd ffyrdd i wella ond mae’r CIG dal yn weddol newydd ac felly mae cynlluniau datblygu yn mynd i barhau i newid a chael i addasu.

